Page:Gospel of Saint Matthew in West-Saxon.djvu/96

XVIII, 9] 2. And ðā clypode sē Hǣlend ǣnne lȳtling, and gesette on hyra midlen,

3. and cwæþ, Sōðlīce ic secge ēow, Būton gē bēon gecyrrede, and gewordene swā swā lȳtlingas, ne gā gē on heofena rīce.

4. Swā hwylc swā hyne geēaþmēt swā þēs lȳtling, sē ys māra on heofena rīce.

5. And swā hwylc swā ānne þilīcne lȳtling on mīnum naman onfēhþ, sē onfēhþ mē.

6. Sōþlīce sē þe beswīcð ǣnne of ðyssum lȳtlingum þe on mē gelȳfað, betere him ys þæt ān cwyrnstān sī tō hys swȳran gecnytt, and sī besenced on sǣs grund.

7. Wā þysum middangearde þurh swicdōmas! Nēod ys þæt swycdōmas cumon; þēah hwæðere wā þām menn þe swycdōm þurh hyne cymð!

8. Gyf þīn hand oððe þīn fōt þē swicað, āceorf hyne of, and āwurp fram þē; betere þē ys þæt þū gā wanhāl oþþe healt tō līfe, þonne þū hæbbe twā handa and twēgen fēt and sȳ on ēce fȳr āsend.

9. And gyf þīn ēage þē swicað, āhola hyt ūt, and āwurp hyt fram þē; betere þē ys mid ānum ēagan